Source: https://www.err.ee/974155/kohus-martin-halliku-ule-algab-kinniste-uste-taga-novembri-alguses
Timestamp: 2019-09-21 20:23:08+00:00
Document Index: 62505

Matched Legal Cases: ['Kohus ', 'Kohus ', 'kohus ', 'kohus ', 'kohus ', 'kohus ']

Kohus Martin Halliku üle algab kinniste uste taga novembri alguses | Eesti | ERR
Kohus Martin Halliku üle algab kinniste uste taga novembri alguses ({{commentsTotal}})
{{1566899880000 | amCalendar}}
Tartu maakohus määras teisipäevasel eelistungil seksuaalkuritegudes süüdistatava Tartu ülikooli raamatukogu endise direktori Martin Halliku kriminaalasja arutamise esimese istungi 4. novembrile.
Lõuna ringkonnaprokuratuuri taotlusel arutab kohus 43-aastase Halliku kriminaalasja kannatanu eraelu kaitseks kinniste uste taga.
"Martin Hallikule esitati süüdistus sama paragrahvi järgi ja samade episoodide pärast, mille tõttu talle möödunud aasta 29. novembril ka kahtlustus esitati. Oleme endiselt seisukohal, et juhtumi üksikasjad on väga delikaatsed ja neid ei ole võimalik menetlusosaliste eraelu kahjustamata avalikustada. Süüdistuse sisu ja tõendid esitab prokuratuur esimesel kohtuistungil kohtule, sest vaid kohus saab anda hinnangu nii prokuratuuri kui ka kaitsja kogutud tõenditele. Kontekstist välja võetud üksikute tõendite põhjal ei saa järeldusi teha ja seetõttu mõistab kohus õigust alles pärast kõikide tõendite uurimist," ütles Tamm.
Halliku kaitsja Oliver Nääs on varem öelnud, et kindlasti pole tegu vägistamissüüdistusega. "Meenutagem, et Martin Halliku endine kolleeg väitis ahistamise süüdistust tõstatades tööandjale, et tal puudus Hallikuga üldse eraeluline kontakt. Kui mitu korda intiimsuhtes olemise fakt sai ümberlükkamatuks, hakkas kaebaja põhjendama seda "sisemise sõltuvusega"," märkis ta.
Kannatanu esindaja Maria Mägi-Rohtmets on öelnud, et tegemist on äärmiselt delikaatseid andmeid sisaldava menetlusega ning kohtumenetlus on selleks, et hinnata kõiki tõendeid koos ja välja selgitada tõde.
Kriminaaluurimine käivitati Halliku suhtes mullu 3. oktoobril.